钦定古今图书集成/明伦汇编/官常典/第796卷 > 速哥〈子忽兰 孙天德于思〉
## 钦定古今图书集成/明伦汇编/官常典/第796卷 > 速哥〈子忽兰 孙天德于思〉

按《元史》本传：速哥，蒙古怯烈氏，世传李唐外族。父怀
都，事太祖，尝从饮班术居河水。速哥为人，外若质直
而内实沉勇有谋，雅为太宗所知，命使金，因俾觇其
虚实，语之曰：“‘即不还，子孙无忧不富贵也’。速哥顿首
曰：‘臣死职耳，奉陛下威命以行，可无虑也’。”帝悦，赐所
常御马。至河，金人闭之舟中，七日始登南岸，又三旬
乃达汴。及见金主曰：“天子念尔土地日狭，民力日疲，
故遣我致命。尔能共修岁币，通好不绝，则转祸为福
矣。”谒者令下拜，速哥曰：“我大国使，为尔屈乎？”金主壮
之，取金卮饮之酒，曰：“归语汝主，必欲加兵，敢率精锐
以相周旋，岁币非所闻也。”速哥饮毕，即怀金卮以出。
速哥虽佯为不智，而默识其地理厄塞，城郭人民之
强弱，即复命备以虚实告，且以所怀金卮献。帝喜曰：
“我得金于汝手中矣。”复以赐之，始下令征兵南伐。兵
至河北岸，方舟欲渡，金军阵于河南，帝令仪卫导速
哥居中行，亲率偏师乘阵，西策马沙河。会睿宗军亦
由襄、邓至，两军夹攻之。及金亡，诏赐金护驾士五人，
曰：“此以旌汝，为使之不辱也。”昔使过崞州，崞人盗杀
其良马，至是，兼以崞民赐之。岁乙未，帝从容谓速哥
曰：“我将官汝，西域中原，惟汝择之。”速哥再拜曰：“幸甚，
臣意中原便。”帝曰：“西山之境，八达以北，汝其主之。汝
于城中构大楼，居在上，使人皆仰望汝，汝俯而谕之，
顾不伟乎！”乃以为山西大达鲁花赤。受命方出，有回
回六人讼事不实，将抵罪，遇诸途急，止监者曰：“姑缓
其刑。”当入奏。复见帝曰：“此六人者，名著西域，徒以小
罪尽诛之，恐非所以怀远人也。愿以赐臣，臣得意辱
之，使自悔悟迁善，为他日用，杀之无益也。”帝意解，召
六人谓之曰：“生汝者，速哥也。”其竭力事之。至云中，皆
释之。后有至大官者，其宽大爱人多类此。卒年六十
二。赠推忠翊运同德功臣、太师、开府仪同三司、上柱
国，追封宣宁王，谥忠襄。子六人：曰长罕，曰玉吕忽都
撒，曰合里都，曰忽兰，曰忽都儿不花，曰不花长罕、玉
吕忽都撒、合里都，皆从兀鲁赤太子出征，以战功显。
忽兰之母，以后戚故得袭职。鉏强植弱，均役平刑，阖
郡赖以安辑。《乙未之抄户》籍也，前赐崞人已入官籍，
更赐山西户三百。西方多盗，郡县捕不得，则法当计
所失物直倍偿，郡县苦之。有甄军判者，率群盗往来
阜平、曲阳间，杀人浑源界而夺之财，县以失捕当偿。
忽兰曰：“此大盗也，县岂能制哉！”即遣千人捕甄杀之，
剿捕其馀党，其害乃除。忽兰性纯笃，然酷好佛。尝施
千金修龙宫寺，建金轮大会，供僧万人。卒，年四十二，
赠太保、金紫光禄夫、大上柱国，追封云国公，谥曰“康
忠。”子天德于思，颖悟过人，世祖闻其贤，令袭父爵。养
母完颜氏，以孝闻。自中山北来，适有边衅，天德于思
督造兵甲，抚循其民，无有宁息，形容尽瘁。帝闻而嘉
之，赐驯豹名鹰，得纵猎禁地。当时眷顾，最号优渥。卒
年三十九。赠太傅、仪同三司、上柱国。追封云国公。谥
“显毅。”子孙世多显贵云。